text: Lokale kendisser hjælper overvægtige børn ved at servere gourmetmiddag
  28 juni 2019 kl. 08.03
  Julemærkehjemmet Fjordmark i Kollund hjælper børn der mistrives til et bedre liv. Nu får de – endnu - en stor gave.
  604.719 kroner.
   
  Det er beløbet, der blev samlet ind til Julemærkehjemmet Fjordmark torsdag aften mellem klokken 18.00 og 22.41 på Restaurant Bind i Sønderhav.
  Arrangementet løber af stablen for 11. gang, og ligesom tidligere år skal pengene støtte børnene på hjemmet – og hjælpe dem ud af:
  Overvægt
  Mobning
  Ensomhed
  Lavt selvværd
  Det sker med fokus på fællesskab, bedre trivsel, kost og motion – og deraf følgende vægttab.
  
  Mad for millioner
  Siden 2009, hvor de første middage blev serveret på Restaurant Bind, er der indsamlet 3.772.990 kroner. Konceptet er enkelt og effektivt.
  Madglade gæster spiser gourmetmiddag – og donerer penge.
  Tjenerne er kendte personer fra lokalområdet
  Donationerne sikres med auktioner
  Overskuddet går ubeskåret til Julemærkehjemmet Fjordmark
  Blandt de kendte tjenere ved årets indsamling var Aabenraas borgmester Thomas Andresen (V), Sønderborgs borgmester Erik Lauritzen (S) og bestyrelsesformand Mogens Therkelsen fra speditionsfirmaet H. P. Therkelsen.
  Pia og Christian Bind, Ejere, Restaurant Bind, Sønderhav: "Vi er så glade og stolte – og kan ikke få armene ned."
  Julemærkefonden modtager kun et lille offentligt tilskud. De er derfor afhængig af salget af julemærker, gaver og bidrag fra virksomheder, fonde og privatpersoner, for at kunne drive de fem Julemærkehjem i Danmark.
  Millionstøtte gennem årene
  2009: 42.600 kroner2010: 80.775 kroner2011: 104.000 kroner2012: 169.075 kroner2013: 197.590 kroner2014: 250.000 kroner2015: 333.813 kroner2016: 732.882 kroner2017: 500.000 kroner2018: 757.536 kroner2019: 604.719 kroner I alt: 3.772.990 kroner Kilde: Restaurant Bind
  
  
  